Læknar um allt land fylgjast með fræðslufundum frá FSA - Ný tækni í fjarskiptum og tölvusamskiptum rýfur einangrun landsbyggðarlækna Fjarskipta - og tölvutækninni fleygir fram þessi misserin og nú hafa læknar á Akureyri og víðar á landsbyggðinni tekið hana í notkun með athyglisverðum hætti . Á hverjum föstudagsmorgni er efnt til fræðslufundar í fundarsal Fjórðungssjúkrahússins á Akureyri og hann sendur með aðstoð fjarfundabúnaðar hvert á land þar sem áhugasamir þátttakendur finnast . Læknablaðið fékk að fylgjast með einum slíkum fundi ekki alls fyrir löngu og þar var umræðuefnið ekki af verri endanum : Valur Þór Marteinsson sérfræðingur í þvagfæraskurðlækningum fjallaði um efnið Ristruflanir Akureyringa . Fundurinn fór þannig fram að Valur Þór stóð við púltið norður á Akureyri og sást ýmist í eigin persónu eða þá hann sýndi glærur sem unnar voru í PowerPoint forritinu . Nokkur hópur fólks hlýddi á hann nyrðra en auk þess sátu læknar hér og þar um landið , allt frá Ísafirði til Norðfjarðar , og fylgdust með fyrirlestrinum á sjónvarpsskjá . Að honum loknum svaraði Valur Þór fyrirspurnum sem komu bæði úr salnum og frá þeim sem fylgdust með úr fjarlægð . Að sögn Þorvalds Ingvarssonar bæklunarskurðlæknis á FSA hófust þessir fræðslufundir þann 1. október síðastliðinn og hafa þeir verið á hverjum föstudegi síðan . Hann segir að reynslan af þessu hafi verið mjög góð , menn hafi að vísu verið dálítið feimnir til að byrja með og ekki alveg kunnað að nýta þetta tjáningarform en það sé allt að lagast . Fram til þessa hafa allir fyrirlesararnir verið frá Akureyri en strax nú í janúar mun það breytast . Á fundinum sem Læknablaðið fylgdist með voru þátttakendur frá Ísafirði , Hvammstanga , Húsavík , Vopnafirði , Seyðisfirði og Neskaupstað , auk Akureyri . Hugmyndin að baki þessum fundum er fyrst og fremst sú að rjúfa faglega einangrun lækna sem starfa í hinum dreifðu byggðum og beita til þess nýjustu tækni . Við heyrðum hljóðið í einum þeirra sem fylgdust með fundinum , Baldri Friðrikssyni heilsugæslulækni á Vopnafirði , og fengum staðfestingu á því að þessi hugmynd hefur náð tilgangi sínum . Þetta var fyrsti fundurinn sem Baldur fylgdist með og hann var mjög ánægður með hann . " Þetta var vissulega ekki alveg eins og að vera á staðnum en er samt mikil bylting , " sagði Baldur . " Ég sit hérna einn og á ekki gott með að komast í burtu . Ég hlakka því til að eiga þess kost að fylgjast með því sem er að gerast í faginu . Að vísu get ég ekki valið efnið að vild en fyrir okkur einyrkjana kemur öll fræðsla að gagni . " Hann nefnir annað dæmi um gagnsemi þessarar nýju tækni . " Fyrir skömmu hélt landlæknir fund þar sem greint var frá breytingum á bólusetningum barna og sá fundur var sendur út frá Akureyri . Við sátum hér , ég og hjúkrunarfræðingurinn , í félagsheimilinu á Vopnafirði og fylgdumst með , gátum varpað fram fyrirspurnum og fengið þær upplýsingar sem okkur vanhagaði um . Án þessarar tækni hefðum við orðið að leggja á okkur ferð til Egilsstaða eða Akureyrar og það hefði tekið okkur heilan dag hið minnsta . Á meðan hefði enginn verið hér til að sinna sjúklingum . " Á Vopnafirði hagar þannig til að sveitarstjórnin er búin að kaupa fjarfundabúnað sem settur var upp í félagsheimilinu og segir Baldur að hann sé töluvert mikið notaður af sveitarstjórn og fyrirtækjum á staðnum . Hann segir það ekki nauðsynlegt fyrir heilsugæslustöðina að eignast svona búnað , hann kosti töluvert fé og sé fljótur að úreldast . " Hins vegar væri gott að fá tæki til fjarlækninga hingað austur . Það byði upp á marga spennandi möguleika , ekki síst fyrir stað eins og Vopnafjörð sem er oft einangraður að vetrarlagi . Ég sit stundum uppi með veikt fólk dögum saman án þess að koma því á sjúkrahús en það næsta er í 250 km fjarlægð , " sagði Baldur Friðriksson .